พระราชกฤษฎีกาแบ่งส่วนราชการและกำหนดหน้าที่ของส่วนราชการกองทัพอากาศ กองบัญชาการทหารสูงสุด กระทรวงกลาโหม พ.ศ.2505

พระราชกฤษฎีกา

พระราชกฤษฎีกา
แบ่งส่วนราชการและกำหนดหน้าที่ของส่วนราชการ
กองทัพอากาศ
กองบัญชาการทหารสูงสุด กระทรวงกลาโหม
พ.ศ.๒๕๐๕

ภูมิพลอดุลยเดช
ป.ร.
ให้ไว้
ณ วันที่ ๒๓ กรกฎาคม พ.ศ.๒๕๐๕
เป็นปีที่
๑๗ ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรแบ่งส่วนราชการและกำหนดหน้าที่ของส่วนราชการกองทัพอากาศ
กองบัญชาการทหารสูงสุด กระทรวงกลาโหม

อาศัยอำนาจตามความในมาตรา ๑๘
แห่งพระราชบัญญัติจัดระเบียบราชการกระทรวงกลาโหม พ.ศ.๒๕๐๓
จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑  พระราชกฤษฎีกานี้เรียกว่า พระราชกฤษฎีกาแบ่งส่วนราชการและกำหนดหน้าที่ของส่วนราชการกองทัพอากาศ
กองบัญชาการทหารสูงสุด กระทรวงกลาโหม พ.ศ.๒๕๐๕

มาตรา ๒[๑]
 พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓  ให้แบ่งส่วนราชการกองทัพอากาศ
กองบัญชาการทหารสูงสุด กระทรวงกลาโหม ดังนี้
(๑) สำนักงานเลขานุการกองทัพอากาศ
(๒) กรมสารบรรณทหารอากาศ
(๓) กรมกำลังพลทหารอากาศ
(๔) กรมข่าวทหารอากาศ
(๕) กรมยุทธการทหารอากาศ
(๖) กรมส่งกำลังบำรุงทหารอากาศ
(๗) กรมจเรทหารอากาศ
(๘) กรมการเงินทหารอากาศ
(๙) กองบินยุทธการ
(๑๐) กรมอากาศโยธิน
(๑๑) กรมช่างอากาศ
(๑๒) กรมสื่อสารทหารอากาศ
(๑๓) กรมสรรพาวุธทหารอากาศ
(๑๔) กรมพลาธิการทหารอากาศ
(๑๕) กรมช่างโยธาทหารอากาศ
(๑๖) กรมขนส่งทหารอากาศ
(๑๗) กรมแพทย์ทหารอากาศ
(๑๘) กรมยุทธศึกษาทหารอากาศ
(๑๙) โรงเรียนการบิน
(๒๐) กรมสวัสดิการทหารอากาศ
(๒๑) กรมการบินพลเรือน
(๒๒) สำนักงานผู้บังคับทหารอากาศดอนเมือง

มาตรา ๔  หน้าที่ของส่วนราชการกองทัพอากาศ มีดังนี้
(๑) สำนักงานเลขานุการกองทัพอากาศ
มีหน้าที่ดำเนินงานและประสานงานระหว่างสำนักงานกับส่วนราชการอื่นๆ
เผยแพร่ความรู้และโฆษณากิจการของกองทัพอากาศ รวมทั้งกิจการประชาสัมพันธ์
(๒) กรมสารบรรณทหารอากาศ
มีหน้าที่ดำเนินงานอันเกี่ยวกับงานสารบรรณและงานธุรการอื่นๆ การตำนาน
การรักษาความปลอดภัยเกี่ยวกับเอกสาร การกฎหมาย การบริการแก่เจ้าหน้าที่ในกองบัญชาการกองทัพอากาศ
ฝึกอบรมวิทยาการเหล่าทหารสารบรรณกับมีหน้าที่ควบคุมตรวจตรากิจการในสายวิทยาการฝ่ายสารบรรณ
(๓) กรมกำลังพลทหารอากาศ มีหน้าที่วางแผน
ออกคำสั่ง กำกับการและควบคุมในเรื่องการเตรียมพบ การสัสดี การบรรจุ
การเลื่อนตำแหน่ง การปลด การย้ายตำแหน่ง การบำเหน็จบำนาญความชอบ
การจัดระเบียบการปกครอง การกำหนดอัตรากำลังพล และการบำรุงขวัญ
กับมีหน้าที่ควบคุมตรวจตรากิจการในสายวิทยาการฝ่ายกำลังพล
(๔) กรมข่าวทหารอากาศ มีหน้าที่วางแผน
ออกคำสั่งกำกับการและควบคุมในเรื่องการข่าวกรอง การต่อต้านการข่าวกรอง
กิจการทหารต่างประเทศ การรักษาความปลอดภัย
ควบคุมข้าราชการและนักเรียนของกองทัพอากาศในต่างประเทศกับมีหน้าที่ควบคุมตรวจตรากิจการในสายวิทยาการฝ่ายการข่าว
(๕) กรมยุทธการทหารอากาศ มีหน้าที่วางแผน
ออกคำสั่ง กำกับการและควบคุมในเรื่องยุทธการ กำหนดความมุ่งหมายในการจัดกำลัง
การระดม การปลด การศึกษาและการฝึก ดำเนินการเกี่ยวกับสงครามจิตวิทยา
ตลอดจนการค้นคว้าและวิจัยประวัติทางยุทธการ
กับมีหน้าที่ควบคุมตรวจตรากิจการในสายวิทยาการฝ่ายยุทธการ
(๖) กรมส่งกำลังบำรุงทหารอากาศ
มีหน้าที่วางแผนออกคำสั่ง กำกับการและควบคุมในเรื่องการส่งกำลังบำรุง เกี่ยวกับกิจการในส่วนยุทธบริการ
และในส่วนกิจการพิเศษ กำหนดนโยบายในการควบคุมทรัพย์สินของทางราชการ
กับมีหน้าที่ควบคุมตรวจตรากิจการในสายวิทยาการฝ่ายส่งกำลังบำรุง
(๗) กรมจเรทหารอากาศ
มีหน้าที่ตรวจและสอบสวนกิจการทั่วๆ ไปของกองทัพอากาศในด้านการปกครอง การยุทธการ
การฝึกอบรม การเทคนิค การจัดหา การบำรุงรักษา และการประหยัดของส่วนราชการต่างๆ
ในกองทัพอากาศ กับมีหน้าที่สั่งการแก่จเรประจำส่วนราชการต่างๆ
เกี่ยวกับการตรวจและสอบสวนให้เป็นไปตามนโยบายและแบบธรรมเนียมของทหาร
(๘) กรมการเงินทหารอากาศ มีหน้าที่วางแผน
ออกคำสั่ง กำกับการและควบคุมในเรื่องการเงินเพื่อให้สอดคล้องกับนโยบายและเป็นไปตามข้อบังคับและระเบียบของทางราชการ
ทั้งนี้ รวมถึงการงบประมาณ การเบิก รับ จ่ายและเก็บรักษาเงิน การบัญชีเงิน
การตรวจเงินและบัญชีเงิน การสถิติ
การตรวจสอบควบคุมเก็บรักษาเอกสารเกี่ยวกับทรัพย์สิน ศึกษาและวิจัยวิทยาการเกี่ยวกับการเงิน
ฝึกอบรมวิทยาการเหล่าทหารการเงินกับมีหน้าที่ควบคุมตรวจตรากิจการในสายวิทยาการฝ่ายการเงิน
(๙) กองบินยุทธการ
มีหน้าที่ปกครองบังคับบัญชาและดำเนินการฝึกอบรมให้หน่วยกำลังทางอากาศสามารถปฏิบัติภารกิจในการสนับสนุนกำลังทางภาคพื้น
การป้องกันภัยทางอากาศ การขนส่งทางอากาศ
และการช่วยเหลือผู้ประสบภัยจากอากาศยานอุปัทวเหตุ
(๑๐) กรมอากาศโยธิน มีหน้าที่ปกครองบังคับบัญชา
และดำเนินการฝึกอบรมให้เจ้าหน้าที่ของกรมอากาศโยธิน
สามารถปฏิบัติภารกิจในการสนับสนุนกำลังทางอากาศ
การป้องกันสนามบินและสถานที่ราชการของกองทัพอากาศ
กับมีหน้าที่ควบคุมตรวจตรากิจการในสายวิทยาการฝ่ายอากาศโยธิน
(๑๑) กรมช่างอากาศ
มีหน้าที่ในการสร้างและซ่อมอากาศยาน เครื่องยนต์และอุปกรณ์การบิน
ดำเนินการจัดหาเก็บรักษา แจกจ่ายพัสดุในสายช่างอากาศ
ศึกษาและวิจัยความก้าวหน้าทางช่างอากาศ ฝึกอบรมวิทยาการเหล่าทหารช่างอากาศ
กับมีหน้าที่ควบคุมตรวจตรากิจการในสายวิทยาการฝ่ายช่างอากาศ
(๑๒) กรมสื่อสารทหารอากาศ
มีหน้าที่ในการสื่อสารสร้างและซ่อมเครื่องมือสื่อสารและอีเล็คทรอนิคส์
ดำเนินการจัดหา เก็บรักษา แจกจ่ายพัสดุในสายสื่อสาร
ศึกษาและวิจัยความก้าวหน้าทางสื่อสารและอีเล็คทรอนิคส์
ฝึกอบรมวิทยาการเหล่าทหารสื่อสาร
กับมีหน้าที่ควบคุมตรวจตรากิจการในสายวิทยาการฝ่ายสื่อสาร
(๑๓) กรมสรรพาวุธทหารอากาศ
มีหน้าที่ในการสร้างและซ่อมสรรพาวุธ ดำเนินการจัดหา เก็บรักษา
แจกจ่ายพัสดุในสายสรรพาวุธ ศึกษาและวิจัยความก้าวหน้าของอาวุธ ฝึกอบรมวิทยาการเหล่าทหารสรรพาวุธ
กับมีหน้าที่ควบคุมตรวจตรากิจการในสายวิทยาการฝ่ายสรรพาวุธ
(๑๔) กรมพลาธิการทหารอากาศ มีหน้าที่จัดหา
เก็บรักษา แจกจ่ายพัสดุในสายพลาธิการ
ดำเนินการเกี่ยวกับการบำรุงเลี้ยงและการบริการ ฝึกอบรมวิทยาการเหล่าทหารพลาธิการ
กับมีหน้าที่ควบคุมตรวจตรากิจการในสายวิทยาการฝ่ายพลาธิการ
(๑๕) กรมช่างโยธาทหารอากาศ
มีหน้าที่ในการสร้างและซ่อมอาคารสถานที่ การไฟฟ้า ประปา ดำเนินการจัดหา เก็บรักษา
แจกจ่ายพัสดุในสายช่างโยธา ควบคุมสิ่งปลูกสร้างและที่ดินของทางราชการ
ฝึกอบรมวิทยาการเหล่าทหารช่างโยธา กับมีหน้าที่ควบคุมตรวจตรากิจการในสายวิทยาการฝ่ายช่างโยธา
(๑๖) กรมขนส่งทหารอากาศ
มีหน้าที่ในการขนส่งดำเนินการจัดหา เก็บรักษา แจกจ่ายพัสดุและยานพาหนะในสายขนส่ง
ฝึกอบรมวิทยาการเหล่าทหารขนส่ง
กับมีหน้าที่ควบคุมตรวจตรากิจการในสายวิทยาการฝ่ายขนส่ง
(๑๗) กรมแพทย์ทหารอากาศ มีหน้าที่ในการแพทย์และเวชศาสตร์การบิน
ดำเนินการจัดหา เก็บรักษา แจกจ่ายพัสดุในสายการแพทย์
ศึกษาและวิจัยความก้าวหน้าทางการแพทย์รังสีและเวชศาสตร์การบิน
ฝึกอบรมวิทยาการเหล่าทหารแพทย์กับมีหน้าที่ควบคุมตรวจตรากิจการในสายวิทยาการฝ่ายแพทย์
(๑๘) กรมยุทธศึกษาทหารอากาศ
มีหน้าที่ฝึกอบรมอำนวยการศึกษาและกำหนดหลักสูตรและแนวสอนแก่ผู้เข้าศึกษาในสถานศึกษาของกรมยุทธศึกษาทหารอากาศ
กับมีหน้าที่อบรมศีลธรรมตามที่กองทัพอากาศกำหนด
(๑๙) โรงเรียนการบิน มีหน้าที่ฝึกอบรม
อำนวยการศึกษาและกำหนดหลักสูตรและแนวสอนแก่ศิษย์การบิน
รวมทั้งการฝึกและอบรมครูการบิน
(๒๐) กรมสวัสดิการทหารอากาศ มีหน้าที่บำรุงขวัญ
จัดและดำเนินงานส่งเสริมสวัสดิภาพเจ้าหน้าที่ของกองทัพอากาศและครอบครัว
ทั้งในด้านทรัพย์สินและสิ่งอุปโภคบริโภค กิจการไปรษณีย์ การฌาปนกิจ
แนะนำส่งเสริมการอาชีพและการกีฬา การบันเทิง
สงเคราะห์การศึกษาแก่บุตรของเจ้าหน้าที่กองทัพอากาศ
(๒๑) กรมการบินพลเรือน มีหน้าที่พิจารณาและควบคุม
การเดินอากาศฝ่ายพลเรือนประสานงานการบินพลเรือนกับการบินทหาร
ควบคุมกิจการของท่าอากาศยานกรุงเทพฯ ฝึกอบรมวิทยาการเกี่ยวกับการบินพลเรือน
(๒๒) สำนักงานผู้บังคับทหารอากาศดอนเมือง
มีหน้าที่เกี่ยวกับการสารวัตรทหาร ตรวจตราควบคุมเจ้าหน้าที่ของกองทัพอากาศ
ให้อยู่ในระเบียบวินัยทหาร รักษาความสงบและป้องกันสถานที่ราชการของกองทัพอากาศ
จัดและดำเนินงานเกี่ยวกับการดับเพลิง
การเติมเชื้อเพลิงและหล่อลื่นอากาศยานของส่วนกลาง การกู้อากาศยานที่ประสบอุปัทวเหตุ
การดุริยางค์และการเรือนจำทหารอากาศ

มาตรา ๕  ให้รัฐมนตรีว่าการกระทรวงกลาโหมรักษาการตามพระราชกฤษฎีกานี้

ผู้รับสนองพระบรมราชโองการ
จอมพล
ส .ธนะรัชต์
นายกรัฐมนตรี

หมายเหตุ
:- เหตุผลในการประกาศใช้พระราชกฤษฎีกาฉบับนี้ คือ โดยที่มาตรา ๑๘
แห่งพระราชบัญญัติจัดระเบียบราชการกระทรวงกลาโหม พ.ศ.๒๕๐๓ บัญญัติว่า
การแบ่งส่วนราชการกระทรวงกลาโหมตามที่กำหนดไว้ในมาตรา ๘
และการแบ่งส่วนราชการกองบัญชาการทหารสูงสุดตามที่กำหนดไว้ใน (๑) (๒) และ (๓)
ของมาตรา ๑๓ ออกเป็นส่วนราชการส่วนใหญ่ถัดลงไป และการกำหนดหน้าที่ของส่วนราชการนั้นๆ
ให้ตราเป็นพระราชกฤษฎีกา จึงสมควรตราพระราชกฤษฎีกาฉบับนี้

ปฐมพร/จัดทำ
๒๖
มกราคม ๒๕๕๐

[๑]
ราชกิจจานุเบกษา เล่ม ๗๙/ตอนที่ ๖๙/หน้า ๘๐๖/๓๑ กรกฎาคม ๒๕๐๕